Návrh ROZHODNUTIE RADY o podpísaní protokolu, ktorým sa mení Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii /* COM/2014/0691 final - 2014/0326 (NLE) */





DÔVODOVÁ SPRÁVA 1. KONTEXT NÁVRHU V zmysle Aktu o pristúpení Chorvátskej republiky pristúpi Chorvátsko[1] k dohodám, ktoré uzavreli alebo podpísali pred jeho pristúpením členské štáty EÚ a Únia s jednou treťou krajinou alebo viacerými tretími krajinami prostredníctvom protokolu k uvedeným dohodám. Rozhodnutím Rady zo 14. septembra 2012[2] bola Komisia poverená začatím rokovaní s dotknutými tretími krajinami s cieľom uzavrieť príslušné protokoly. Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej bola podpísaná v Bruseli 6. decembra 2002, uzavretá rozhodnutím Rady z 28. januára 2008 a nadobudla platnosť 1. marca 2008. Následne Komisia prerokovala protokol na základe smerníc na rokovania, ktoré Rada prijala 14. septembra 2012, a po porade s osobitným výborom vymenovaným Radou. Návrh protokolu parafovala Komisia a čínski predstavitelia 20. júna 2014 v Bruseli. Po rokovaniach s Čínskou ľudovou republikou sa predkladajú tieto samostatné návrhy: i) návrh rozhodnutia Rady o podpísaní protokolu k dohode (ďalej len „protokol“); ii) návrh rozhodnutia Rady o uzavretí protokolu, ktorý by Rada mala prijať v primeranom čase po podpísaní protokolu. 2. VÝSLEDKY KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU Rokovania s Čínskou ľudovou republikou boli úspešne ukončené parafovaním protokolu 20. júna 2014. 3. PRÁVNE PRVKY NÁVRHU Protokolom sa Chorvátska republika stáva zmluvnou stranou dohody a stanovujú sa potrebné jazykové úpravy dohody, ktoré vyplývajú z pristúpenia Chorvátskej republiky. Obsah dohody sa nemení. Komisia žiada Radu, aby v mene Únie a jej členských štátov schválila podpísanie protokolu k Dohode o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii. Po podpísaní protokolu zváži Rada v primeranom čase druhý návrh o uzavretí protokolu. 2014/0326 (NLE) Návrh ROZHODNUTIE RADY o podpísaní protokolu, ktorým sa mení Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 100 ods. 2 v spojení s článkom 218 ods. 5, so zreteľom na Akt o pristúpení Chorvátskej republiky, a najmä na jeho článok 6 ods. 2, so zreteľom na návrh Európskej komisie, keďže: (1) Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej, ďalej len „dohoda,“ bola podpísaná v Bruseli 6. decembra 2002, uzavretá 28. januára 2008[3] a nadobudla platnosť 1. marca 2008. (2) Rada 14. septembra 2012 poverila Komisiu prerokovaním protokolu, ktorým sa mení dohoda s Čínou, na účely zohľadnenia pristúpenia Chorvátskej republiky. (3) Protokol bol parafovaný v Bruseli 20. júna 2014. (4) Protokol by sa preto mal podpísať do dokončenia postupov potrebných na jeho formálne uzavretie, PRIJALA TOTO ROZHODNUTIE: Článok 1 1. Týmto sa v mene Únie a jej členských štátov schvaľuje podpísanie protokolu, ktorým sa mení Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii, s výhradou jeho uzavretia. 2. Znenie protokolu je pripojené k tomuto rozhodnutiu. Článok 2 Predseda Rady určí osobu(-y) splnomocnenú(-é) podpísať protokol v mene Európskej únie a jej členských štátov. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda [1] Ú. v. EÚ L 112, 24.4.2012, s. 21. [2] 13351/12. [3] Ú. v. EÚ L 46, 21.2.2008, s. 23. PRÍLOHA PROTOKOL, KTORÝM SA MENÍ DOHODA O NÁMORNEJ DOPRAVE MEDZI EURÓPSKYM SPOLOČENSTVOM A JEHO ČLENSKÝMI ŠTÁTMI NA JEDNEJ STRANE A VLÁDOU ČÍNSKEJ ĽUDOVEJ REPUBLIKY NA STRANE DRUHEJ k návrhu rozhodnutia Rady o podpísaní protokolu, ktorým sa mení Dohoda o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej na účely zohľadnenia pristúpenia Chorvátskej republiky k Európskej únii BELGICKÉ KRÁĽOVSTVO, BULHARSKÁ REPUBLIKA, ČESKÁ REPUBLIKA CHORVÁTSKA REPUBLIKA, DÁNSKE KRÁĽOVSTVO, SPOLKOVÁ REPUBLIKA NEMECKO, ESTÓNSKA REPUBLIKA, HELÉNSKA REPUBLIKA, ŠPANIELSKE KRÁĽOVSTVO, FRANCÚZSKA REPUBLIKA, ÍRSKO, TALIANSKA REPUBLIKA, CYPERSKÁ REPUBLIKA, LOTYŠSKÁ REPUBLIKA, LITOVSKÁ REPUBLIKA, LUXEMBURSKÉ VEĽKOVOJVODSTVO, MAĎARSKÁ REPUBLIKA, MALTSKÁ REPUBLIKA, HOLANDSKÉ KRÁĽOVSTVO, RAKÚSKA REPUBLIKA, POĽSKÁ REPUBLIKA, PORTUGALSKÁ REPUBLIKA, RUMUNSKO, SLOVINSKÁ REPUBLIKA, SLOVENSKÁ REPUBLIKA, FÍNSKA REPUBLIKA, ŠVÉDSKE KRÁĽOVSTVO, SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA, ďalej len „členské štáty“, zastúpené Radou Európskej únie, a EURÓPSKA ÚNIA, ďalej len „Únia”, zastúpená Radou Európskej únie, na jednej strane a VLÁDA ČÍNSKEJ ĽUDOVEJ REPUBLIKY na strane druhej SO ZRETEĽOM NA pristúpenie Chorvátskej republiky k Európskej únii 1. júla 2013, SA DOHODLI TAKTO: ČLÁNOK 1 Chorvátska republika je zmluvnou stranou Dohody o námornej doprave medzi Európskym spoločenstvom a jeho členskými štátmi na jednej strane a vládou Čínskej ľudovej republiky na strane druhej, ktorá bola podpísaná v Bruseli 6. decembra 2002 a nadobudla platnosť 1. marca 2008 (ďalej len „dohoda“). ČLÁNOK 2 Znenie dohody v chorvátskom jazyku, ktoré je pripojené k tomuto protokolu, sa stáva autentickým za rovnakých podmienok ako ostatné jazykové verzie, ktoré sú vypracované v súlade s článkom 14 dohody. ČLÁNOK 3 Zmluvné strany si navzájom diplomatickou cestou oznámia dokončenie vnútorných právnych postupov nadobudnutia platnosti tohto protokolu. Tento protokol nadobúda platnosť v deň prijatia posledného písomného oznámenia. ČLÁNOK 4 Tento protokol je vypracovaný v xxxx dňa xx yy roku dvetisíc zz v dvoch vyhotoveniach v anglickom, bulharskom, českom, dánskom, estónskom, fínskom, francúzskom, gréckom, holandskom, chorvátskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom, talianskom a čínskom jazyku, pričom všetky znenia sú rovnako autentické. ZA ČLENSKÉ ŠTÁTY ZA EURÓPSKU ÚNIU || ZA VLÁDU ČÍNSKEJ ĽUDOVEJ REPUBLIKY